ตลาดหุ้นเอเชียปรับตัวขึ้นบ่ายนี้ จากอานิสงส์ดาวโจนส์
ตลาดหุ้นเอเชียปรับตัวขึ้นในการซื้อขายช่วงบ่ายวันนี้ เนื่องจากนักลงทุนยังคงขานรับตลาดหุ้นสหรัฐที่ปิดในแดนบวก แม้ว่าข้อมูลการส่งออกจีนจะออกมาต่ำกว่าการคาดการณ์ก็ตาม
8 พ.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวขึ้นในการซื้อขายช่วงบ่ายวันนี้ เนื่องจากนักลงทุนยังคงขานรับตลาดหุ้นสหรัฐที่ปิดในแดนบวก แม้ว่าข้อมูลการส่งออกจีนจะออกมาต่ำกว่าการคาดการณ์ก็ตาม
ดัชนี HSI ตลาดหุ้นฮ่องกงปิดภาคเช้าที่ 27,484.54 จุด เพิ่มขึ้น 194.57 จุด, +0.71% ดัชนีเซี่ยงไฮ้คอมโพสิตปิดภาคเช้าพุ่ง 1.3% แตะ 4,163.88 เมื่อเวลา 11.30 น.ตามเวลาท้องถิ่น
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (7 พ.ค.) ขานรับข้อมูลที่ระบุว่า จำนวนผู้ขอรับสวัสดิการว่างงานของสหรัฐอยู่ในระดับที่ต่ำกว่าการคาดการณ์ ซึ่งปัจจัยดังกล่าวช่วยหนุนตลาดดีดตัวขึ้น หลังจากที่ร่วงลงติดต่อกัน 2 วันทำการก่อนหน้านี้
ดัชนีเฉลี่ยอุตสาหกรรมดาวโจนส์ปิดที่ 17,924.06 จุด เพิ่มขึ้น 82.08 จุด หรือ +0.46% ดัชนี NASDAQ ปิดที่ 4,945.54 จุด เพิ่มขึ้น 25.90 จุด หรือ +0.53% ดัชนี S&amp;P500 ปิดที่ 2,088.00 จุด เพิ่มขึ้น 7.85 จุด หรือ +0.38%         
ในวันนี้ สำนักงานศุลกากรของจีนเปิดเผยว่า การส่งออกของจีนในเดือนเม.ย.ปรับตัวลง 6.2% เมื่อเทียบรายปี ขณะที่การนำเข้าในเดือนเม.ย.ร่วงลง 16.1% เทียบกับช่วงเดียวกันของปีก่อน
ส่วนการนำเข้าที่หดตัวรุนแรงกว่าการส่งออกในเดือนเม.ย. ส่งผลให้ตัวเลขเกินดุลการค้าของจีนเพิ่มขึ้นแตะ 2.1021 แสนล้านหยวน เทียบกับ 1.816 หมื่นล้านหยวนในเดือนมี.ค.
ขณะที่การส่งออกที่อ่อนแอของจีนในเดือนเม.ย.นับเป็นสัญญาณบ่งชี้ล่าสุดเกี่ยวผลกระทบจากภาวะเศรษฐกิจที่ย่ำแย่ทั้งในจีนและทั่วโลก